Document ID: /fineweb-2-swissfilter-quality_10-filterrobots/filtered/02678.jsonl.gz/54

România pe radarul investitorilor elvețieni
România pe radarul investitorilor elvețieni
Oamenii de afaceri elvețieni iau în calcul extinderea afacerilor pe piața românească. Prezența unor nume importante din conducerea a numeroase companii elvețiene la Forumul organizat în urmă cu câteva zile de Ambasada României în Elveția și Principatul Liechtenstein, împreună cu Camera de Comerț Elveția – Europa Centrală și Camera de Comerț şi Industrie Elveția-România, o demonstrează din plin.
„În doar doi ani, competitivitatea României a urcat 23 de poziții în raportul World Global Competitiveness, dar nimeni nu menționează asta. Dacă în 2013 era pe locul 76, în 2015 se află pe locul 53” susține ferm Excelența Sa Jean-Hubert Lebet, Ambasadorul Elveției la București, în fața a zeci oameni de afaceri elvețieni. Declarația a fost făcută la Zürich, în cadrul Forumului economic România – partener de afaceri atractiv pentru Elveția.
Competitivitatea României este confirmată și de reprezentanții companiilor elvețiene cu tradiție pe piața românească. „Lucrurile se îmbunătățesc în România. Europa de Vest nu acceptă asta. Prin urmare, toți trebuie să ne unim forțele în a îmbunătăți reputația României în Europa de Vest ”, declară Dr. Michael Soormann, President/CEO al Artemis Asset Management Group.
Gigantul elvețian Artemis a investit în România peste 17 milioane de euro în afaceri cu imobiliare la Timișoara. Deține în vestul țării patru parcuri industriale care se întind pe aproape 150 de hectare, Business Center Timișoara Airport și Orășelul Elvețian, un centru rezidențial construit la standarde elvețiene.
Forța de muncă ieftină și calificată, poziția strategică la doar două ore de zbor de Zürich, susținerea financiară a Uniunii Europene, gazul și electricitatea la prețuri competitive sunt considerate principalele avantaje ale investiției în România.
„Avantajul este că România este o piață puternică, cu o vastă tradiție în producție. Mai mult, în România poți să găsești oameni calificați. Și limba latină e un avantaj”, apreciază Markus Wirth, fost CEO al Holcim România. Cu o experiență de aproape 20 de ani pe piața românească, expertul Holchim îi sfătuiește pe potențialii investitori: „Aveți încredere în România și oamenii ei. Românii nu sunt agresivi, sunt foarte prietenoși.”
Birocrația sufocantă, corupția și lipsa autostrăzilor împiedică însă bunul mers al investițiilor străine, susțin elvețienii.
„Corupția. Am văzut în diferite rânduri situații de corupție. Nu trebuie să-ți dau acum un exemplu în acest sens. Sunt bani negri pe care ei îi pretind de la noi. Dar noi nu facem asta.” spune șeful Artemis, Dr. Michael Soormann.
„Infrastructura de transport ar trebui să fie mult mai bine dezvoltată. Le-am tot spus politicienilor de rang înalt că dezvoltarea țării se face odată cu dezvoltarea infrastructurii de transport” se arată revoltat Markus Wirth, de la Holcim.
Autoritățile române promit, însă, soluții concrete pentru aceste probleme. „După 25 de ani avem 700 de km de autostradă. Dar sunt proiecte în dezvoltare. Avem un master plan aprobat, ceea ce înseamnă că Guvernul va lua bani de la Uniunea Europeană și credite externe ca să termine ceea cea a început, adică autostrăzile României”, declară la Zürich Alexandru Năstase, șeful biroului de Investiții Străine și Parteneriat Public-Privat din cadrul Guvernului Ponta.
În prezent peste 2 630 de companii elvețiene își derulează afacerile pe pământ românesc, acestea generând peste 22 000 de locuri de muncă.
Gânduri bune,
Oana Ștefan, St. Gallen